હાર્દિકે ઉમેર્યું હતું કે, ભાજપે તો અમને કોઈ ફોર્મ્યૂલા આપી જ નહોતી. વળી ઇબીસીવાળી વાત તો સમાજમાં વિગ્રહ ઊભો કરે તેવી હતી, જેમાં કોઇને રસ નથી. એટલે એ બાબતની હું ટીકા કરું છું. ઉલ્લેખનીય છે કે, સોમવારની મહત્વની ગણાતી આ બેઠક ગુજરાતના રાજકારણમાં મોટો વળાંક લાવી શકે છે. 8 નવેમ્બરની મધરાત સુધી પાસ કન્વીનરોની કોંગ્રેસના વરિષ્ઠ નેતા કપિલ સિબલ સાથે મુલાકાત થઈ હતી, જેમાં બન્ને પક્ષોએ પોતાના મુદ્દાઓ રજૂ કર્યા હતા અને અનામત મુદ્દે આગળ વધવાનું નક્કી કર્યું હતું. પાસ કોર કમિટીની બેઠક આજે દિવસભર ચાલી શકે છે અને મોટા ભાગે આજે સાંજ સુધીમાં સમગ્ર ચિત્ર સ્પષ્ટ થાય તેવી શક્યતા છે.